पाएं अपने शहर की ताज़ा ख़बरें और फ्री ई-पेपरडाउनलोड करें
रांची। बेसिक टेलीफोन से वीडियो कॉल (वीवीओबीबी) की सेवा का शुभारंभ बुधवार को हुआ। सार्वजनिक टेलीफोन सेवा प्रदाता कंपनी बीएसएनएल के झारखंड सर्किल के सीजीएम डीके सिन्हा ने टेक्निकल पार्टनर क्लिक टेलीकॉम के बंगलुरू ऑफिस में बात कर सेवा की शुरुआत की।
सिन्हा ने बताया कि देश के उत्तर, दक्षिण और पश्चिम सर्किलों में पहले से ही यह सेवा काम कर रही है। अब झारखंड में लांच होने के साथ पूर्वी क्षेत्र के लोग भी इससे जुड़ गए हैं। इसके लिए मॉनिटर लगा हुआ विशेष टेलीफोन सेट है। इसके लिए टोल फ्री नंबर 18002330999 पर कॉल किया जा सकता है। वेब साइट www.clickbsnl.com पर भी जानकारी उपलब्ध है। एसएमएस द्वारा भी जानकारी ली जा सकती है। इसके लिए VVoBB लिखकर 54141 पर एसएमएस करना है।
इसके पहले क्लिक टेलीकॉम द्वारा सेवा की विस्तृत जानकारी दी गई। मिथिलेश कुमार सिंह ने बताया कि वर्तमान में जिस तरह से वीडियो कांफ्रैंसिंग हो रही है, वह काफी खर्चीली है। लेकिन वीवीओबीबी (वॉयस एंड वीडियो ओवर ब्रॉड बैंड ) से यह कई गुणा सस्ती हो जाएगी। साथ ही इसकी पोर्टेबिलिटी और गुणवत्ता भी बेहतर है। इसमें एक साथ 18 लोग बात कर सकते हैं। फोन सेट में 1000 तक नंबर स्टोर किया जा सकता है। टेली मेडिसिन, टेली एजुकेशन, ऑन लाइन वोटिंग, मीटिंग, मेसेज फ्लैश करने के लिए यह उपयोगी है।
विशेष ऑफर : उद्घाटन के मौके पर इंस्टॉलेशन 30 दिन तक फ्री, 14 दिन तक फ्री टेस्टिंग (30 मिनट तक), तीन महीनों तक कम रेट पर वीडियो कॉलिंग।
रांची, धनबाद में मोबाइल ब्रॉड बैंड में मिलेगा ज्यादा स्पीड : सिन्हा
वीडियो कॉल सेवा शुरू करने के बाद पत्रकार वार्ता में सीजीएम डीके सिन्हा ने बताया कि कांके रोड सहित कई इलाकों में ब्रॉड बैंड सेवा बाधित है। इसके उचित रख रखाव के लिए काम किया जा रहा है। फेज सात का काम जल्द ही शुरू हो जाएगा। नए इक्विपमेंट्स आ गए हैं। रांची और धनबाद में मोबाइल ब्रॉड बैंड सेवा में ज्यादा स्पीड मिलेगा। वर्तमान में 14.4 एमबीपीएस की जगह अब 21 एमबीपीएस स्पीड मिलेगा। एफटीटीएच के लिए केबल मुहैया करा दिया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn